**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Ιανουαρίου 2016, ημέρα Τρίτη και ώρα 19.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων».

Στη συνεδρίαση παρέστη ο Υφυπουργός Εξωτερικών, κ. Δημήτριος Μάρδας.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γιάννης Δέδες, Χρυσούλα Κατσαβριά - Σιωροπούλου, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σάββας Αναστασιάδης, Σοφία Βούλτεψη, Κωνσταντίνος Καραγκούνης, Ιωάννης Κεφαλογιάννης, Αθανάσιος Δαβάκης, Θεοδώρα (Ντόρα) Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Αθανάσιος Βαρδαλής, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, το υπό συζήτηση θέμα είναι σχέδιο νόμου για την κύρωση της Συμφωνίας συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων.

Κυρίες και κύριοι συνάδελφοι, ως γνωστόν, οι συμφωνίες για την προώθηση και την προστασία των επενδύσεων συμβάλλουν στη δημιουργία ευνοϊκού επενδυτικού κλίματος στις χώρες, που τις συνάπτουν. Από τις αρχές της δεκαετίας του ΄90, παρατηρείται διεθνώς αυξημένο ενδιαφέρον για τη σύναψη συμφωνιών προώθησης και προστασίας των επενδύσεων, δεδομένου ότι για τις αναπτυσσόμενες χώρες η προσέλκυση επενδύσεων θεωρείται μέσο για την εκβιομηχανοποίησή τους, την απόκτηση νέας τεχνολογίας και γενικότερα, για την οικονομική τους ανάπτυξη, ενώ για τις βιομηχανικά ανεπτυγμένες χώρες, η πραγματοποίηση επενδύσεων αυξάνει τη δυνατότητα των επιχειρήσεών τους να ανταπεξέλθουν στο διεθνή ανταγωνισμό, να αντιμετωπίσουν τα περιοριστικά μέτρα στο εμπόριο, τα οποία λαμβάνουν πολλές χώρες και να διεισδύσουν σε νέες αγορές.

Εν προκειμένω, σκοπός της Συμφωνίας με τα Ηνωμένα Αραβικά Εμιράτα είναι η εξασφάλιση νομικής προστασίας στις επενδύσεις, που πραγματοποιούν επενδυτές του ενός συμβαλλόμενου Μέρους, στο έδαφος του άλλου συμβαλλόμενου Μέρους. Στόχος της Συμφωνίας, μεταξύ των άλλων, είναι η προστασία του περιβάλλοντος, η βιώσιμη ανάπτυξη και η κατοχύρωση των εργασιακών δικαιωμάτων. Κλείνοντας αυτό το σύντομο εισαγωγικό, μπαίνουμε στη διαδικασία. Το λόγο έχει ο κ. Μπαλλής.

ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ): Κυρίες και κύριοι συνάδελφοι, καλούμαστε σήμερα να κυρώσουμε, με κάποια μικρή καθυστέρηση, μια Συμφωνία συνεργασίας με τα Ηνωμένα Αραβικά Εμιράτα, που είχε υπογραφεί στις 6 Μαΐου 2014, μεταξύ της Ελληνικής Κυβέρνησης και της Κυβέρνησης των Ηνωμένων Αραβικών Εμιράτων. Μια Συμφωνία, που αντικείμενο έχει την αμοιβαία προστασία και την προώθηση των επενδύσεων στις δύο χώρες.

Συνολικά, η Ελλάδα έχει υπογράψει, μετά το 1989, πάνω από 40 τέτοιες συμφωνίες με διάφορες χώρες, ενώ μετά το 2012, δηλαδή μετά τη Συνθήκη της Λισσαβόνας, τέτοιου είδους συμφωνίες πρέπει να εγκρίνονται από την Ευρωπαϊκή Ένωση και να συμφωνούν με τον Κανονισμό 1219/12, ο οποίος ρυθμίζει τις σχετικές διαδικασίες και τις προϋποθέσεις σύναψής τους.

Η παρούσα Συμφωνία, η οποία υπεγράφη στη διάρκεια της δεύτερης Διυπουργικής Επιτροπής Ελλάδας - Ηνωμένων Αραβικών Εμιράτων, τον Μάιο του 2014, ακολούθησε την υπογραφή της Συμφωνίας, για την αποφυγή της διπλής φορολογίας μεταξύ των δύο χωρών, που είχε υπογραφεί κατά την πρώτη Διυπουργική Επιτροπή και έρχεται τώρα να συμπληρώσει το νομικό πλαίσιο για τη διευκόλυνση των επενδύσεων και των ανάλογων επενδυτικών πρωτοβουλιών μεταξύ των δύο χωρών, αλλά και μεταξύ επενδυτών.

Γενικά, οι συμφωνίες για την προώθηση και την προστασία των επενδύσεων, όπως τόνισε και ο Πρόεδρος, προηγουμένως, συμβάλλουν στη δημιουργία ενός ευνοϊκού επενδυτικού κλίματος στις χώρες, που τις συνάπτουν και αποτελούν το εργαλείο της αποτελεσματικής προστασίας των επενδυτών, σε διεθνές επίπεδο. Η συγκεκριμένη Συμφωνία σκοπό έχει τη νομική προστασία των επενδύσεων, που πραγματοποιούνται στις δύο χώρες από ενδιαφερόμενους επενδυτές, ενώ δίνει τη δυνατότητα στον επενδυτή να προσφύγει άμεσα στη διεθνή διαιτησία, σε περίπτωση όπου θεωρήσει ότι υπάρχει παραβίαση κάποιου όρου της Συμφωνίας.

Είναι γνωστό ότι στην Ελλάδα έχει εκδηλωθεί έντονο ενδιαφέρον από την πλευρά των Ηνωμένων Αραβικών Εμιράτων για επενδύσεις σε τομείς, όπως η ενέργεια, οι κατασκευές, ο τουρισμός, το real estate, τα τρόφιμα. Αντίστοιχα, αρκετές ελληνικές επιχειρήσεις δραστηριοποιούνται στο έδαφος των Ηνωμένων Αραβικών Εμιράτων, κυρίως, στον κατασκευαστικό κλάδο, ενώ μεταξύ των δύο χωρών έχει αρχίσει να αναπτύσσεται τελευταία και συνεργασία στον τομέα της συντήρησης του αμυντικού εξοπλισμού.

Έχει ενδιαφέρον να σημειώσουμε ότι τα Ηνωμένα Αραβικά Εμιράτα για τα επόμενα χρόνια σχεδιάζουν στο έδαφός τους σημαντικές επενδύσεις, ύψους πολλών δισεκατομμυρίων δολαρίων, στους τομείς των κατασκευών, της ενέργειας, των μεταφορών, της ηλεκτρικής ενέργειας, του τουρισμού και της διαχείρισης των υδάτων. Επιδιώκεται, επίσης, εκεί, η διαφοροποίηση της οικονομίας τους σε άλλους τομείς, όπως είναι τα πετροχημικά, οι χρηματοοικονομικές υπηρεσίες, οι αεροπορικές μεταφορές, οι ανανεώσιμες πηγές ενέργειας, οι υπηρεσίες logistics και ο πολιτιστικός τουρισμός. Τομείς, στους οποίους μπορούν να δραστηριοποιηθούν πολλές ελληνικές επιχειρήσεις, ανεβάζοντας έτσι τον όγκο των συνολικών οικονομικών και εμπορικών συναλλαγών, προς όφελος της χώρας μας και της εθνικής οικονομίας.

Το χαμηλό, σήμερα, επίπεδο αυτών των συναλλαγών, σε ό,τι αφορά στην Ελλάδα, δείχνει τις μεγάλες δυνατότητες που υπάρχουν και σε τομείς, πέρα από τα ορυκτέλαια, τις κατασκευές, τα ενδύματα και τα οικοδομικά υλικά, τομείς, στους οποίους σήμερα δραστηριοποιούνται αρκετές ελληνικές επιχειρήσεις στο έδαφος των Ηνωμένων Αραβικών Εμιράτων.

Η Συμφωνία, την οποία σήμερα καλούμαστε να επικυρώσουμε, περιλαμβάνει προοίμιο, που θέτει και τους όρους για την προστασία του περιβάλλοντος και της βιώσιμης ανάπτυξης και 14 άρθρα. Προβλέπει δεκαετή περίοδο ισχύος, που μπορεί να επεκταθεί, την πληρέστερη προστασία των επενδύσεων από απαλλοτριώσεις και εθνικοποιήσεις και μια λεπτομερή διαδικασία για την επίλυση των διαφορών. Πιο συγκεκριμένα, προβλέπει φιλική διευθέτηση και εν συνεχεία, εθνικά δικαστήρια ή διεθνή διαιτησία, κατ' επιλογή του επενδυτή. Σε αυτή την πρόβλεψη, δεν περιλαμβάνονται οι συμβάσεις ιδιωτικού δικαίου, που έχουν συναφθεί. Οι διαφορές για αυτές τις συμβάσεις επιλύονται με βάση όσα περιλαμβάνονται στο ιδιωτικό συμφωνητικό και όχι σύμφωνα με αυτά που προβλέπει η παρούσα διακρατική Συμφωνία.

Στη συμφωνία, επίσης, έχει προστεθεί και ένα ακόμα άρθρο, το 12ο, το οποίο είναι ένα νέο άρθρο, σύμφωνα με αίτημα της Ευρωπαϊκής Επιτροπής να περιλαμβάνεται παγίως, σε τέτοιου είδους συμφωνίες, και να προβλέπεται το δικαίωμα συμβαλλόμενου Μέρους να παίρνει όλα τα μέτρα γενικής εφαρμογής, που θεωρεί αναγκαία, για λόγους που σχετίζονται με την κοινωνία, τη δημόσια υγεία, το περιβάλλον και την ασφάλεια, ενώ δεν θίγονται από τη Συμφωνία τα όσα πλεονεκτήματα μπορεί να έχει Ελλάδα, λόγω της συμμετοχής της στην Ευρωπαϊκή Ένωση.

Γενικά, είναι μια Συμφωνία, η οποία μπορεί να προωθήσει τα ελληνικά συμφέροντα και τις ελληνικές επενδύσεις, γι' αυτό καλούμε τους συναδέλφους να την εγκρίνουν.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Νέας Δημοκρατίας): Κυρίες και κύριοι συνάδελφοι, με το σχέδιο νόμου που συζητάμε σήμερα, προχωράμε στην κύρωση της Συμφωνίας συνεργασίας μεταξύ της χώρας μας και των Ηνωμένων Αραβικών Εμιράτων, για την προώθηση και αμοιβαία προστασία των επενδύσεων. Η παρούσα Συμφωνία υπογράφηκε από την κυβέρνηση της Νέας Δημοκρατίας, στις 6 Μαΐου 2014, μια περίοδο, που φαινόταν ότι η χώρα μπαίνει σε τροχιά ανάπτυξης και βήμα - βήμα, άρχισε κάτι να φαίνεται και να κινείται σε επενδυτικό επίπεδο και στο εξωτερικό, αλλά και στο εσωτερικό.

Σήμερα, χρειάζεται, έστω για λίγο, να θυμηθούμε αυτά, που έχουν συμβεί στη χώρα μας τον τελευταίο χρόνο, όπου από το πλεόνασμα και τη μικρή έστω ανάπτυξη, που είχαμε, επιστρέψαμε στα ελλείμματα και στην ύφεση, με αποκορύφωμα το δημοψήφισμα, το κλείσιμο των τραπεζών, τον έλεγχο των κεφαλαίων και την εχθρική, όλο αυτό το διάστημα, διάθεση απέναντι στους επενδυτές, υφιστάμενους και υποψήφιους. Πρόσφατο παράδειγμα, μπορούμε να αναφέρουμε, την αντιμετώπιση από την Κυβέρνηση της επένδυσης του χρυσού, στις Σκουριές της Χαλκιδικής.

Σήμερα, ερχόμαστε να κυρώσουμε τη Συμφωνία αυτή, με την ελπίδα ότι η ελληνική Κυβέρνηση θα δει καθαρά αυτό, που όλοι αντιλαμβάνονται και φωνάζουν, ότι η χώρα μας, ιδιαιτέρως αυτή την πολύ κρίσιμη περίοδο, χρειάζεται επενδύσεις.

Η Συμφωνία αυτή είναι η 42η που συνάπτει η χώρα μας μετά το 1989 και η 1η μετά την θέση σε ισχύ της Συνθήκης της Λισαβόνας, βάσει της οποίας, οι διεθνείς συμφωνίες επενδύσεων καθίστανται αρμοδιότητα της Ευρωπαϊκής Ένωσης και μετά την έκδοση, βέβαια, του Κανονισμού 1219/2012, ο οποίος ρυθμίζει τις προϋποθέσεις και διαδικασίες των υφιστάμενων συμφωνιών προώθησης και προστασίας των επενδύσεων των κρατών και της σύναψης νέων συμφωνιών.

Δεχόμαστε οι περισσότεροι – φαντάζομαι μέσα σ' αυτή την αίθουσα – πως αυτού του είδους οι συμφωνίες δημιουργούν, καταρχήν, ένα ευνοϊκό κλίμα για επενδύσεις στις χώρες, που τις συνάπτουν. Είναι ένα αποτελεσματικό, θα έλεγα, εργαλείο προστασίας των επενδυτών σε διεθνές επίπεδο και σε συνδυασμό με όλους τους άλλους παράγοντες, που επηρεάζουν μια επιχειρηματική απόφαση για είσοδο σε μια αγορά, η ύπαρξή τους αποτελεί έναν αποφασιστικό παράγοντα στην επιλογή των επενδυτών όσον αφορά στη χώρα υποδοχής της επένδυσης. Δεν είναι τυχαίο, άλλωστε, ότι παρατηρείται διεθνώς αυξημένο ενδιαφέρον για τη σύναψη παρόμοιων συμφωνιών προώθησης και προστασίας επενδύσεων με θετικές προσδοκίες, τόσο για τις χώρες που λαμβάνουν μια επένδυση όσο και για τις χώρες - επενδυτές.

Ευχή και ελπίδα όλων μας είναι η συμφωνία αυτή να μην μείνει μόνο στα χαρτιά και σε γενικά ευχολόγια, αλλά να αποτελέσει, κύριε Υπουργέ, την απαρχή χειροπιαστών αποτελεσμάτων με προσέλκυση επενδύσεων από το εξωτερικό και, επί του προκειμένου, από τα Ηνωμένα Αραβικά Εμιράτα, μιας και η Συμφωνία που κυρώνουμε σήμερα αφορά σε αυτή τη χώρα, που τόσο πολύ έχει ανάγκη ο τόπος μας.

Το ελληνικό Κράτος οφείλει να δημιουργήσει το κατάλληλο εκείνο επενδυτικό κλίμα σε ξένους επενδυτές και να πάψει να βλέπει κάθε είδους ιδιωτική πρωτοβουλία, ως εχθρική. Η σημερινή κύρωση της Συμφωνίας με τα Ηνωμένα Αραβικά Εμιράτα αποτελεί για την Ελλάδα αναγκαία, αλλά όχι και ικανή συνθήκη για την οικονομική μας ανάπτυξη, που τόσο χρειαζόμαστε.

Σαφώς και συμφωνούμε με την κύρωση αυτής της Συμφωνίας. Επαναλαμβάνω, όμως, ότι στόχος πρέπει να είναι πολλές και άλλες επενδύσεις στη χώρα μας. Μόνο έτσι υπάρχει ελπίδα να αυξηθεί το Ακαθάριστο Εθνικό Προϊόν, μόνο έτσι θα δημιουργηθούν νέες θέσεις εργασίας και μόνο έτσι θα πάρει μπροστά η πραγματική οικονομία. Κι αυτό θα γίνει μέσω της δημιουργίας ευνοϊκών συνθηκών για τους επενδυτές, με σεβασμό προς την εθνική μας νομοθεσία, μέσα από επενδυτικά προγράμματα βιώσιμης ανάπτυξης να δείξουμε ότι είμαστε έτοιμοι και θετικοί να δεχτούμε επενδύσεις από το εξωτερικό.

Κυρίες και κύριοι συνάδελφοι, ειδικότερα επί της Συμφωνίας, μέσα από το προοίμιο και τα 14 άρθρα της, καλύπτεται το πλαίσιο των αρχών για την προώθηση και προστασία των επενδύσεων μεταξύ των δύο συμβαλλομένων. Θέτονται οι στόχοι. Ορίζονται οι έννοιες της επένδυσης, της απόδοσης του επενδυτή και του εδάφους επί του οποίου ισχύει η συμφωνία. Περιλαμβάνει τους όρους προστασίας και προώθησης των επενδυτών. Εφαρμόζεται η ρήτρα του, μάλλον, ευνοούμενου κράτους με περιορισμούς ως προς την επίλυση διαφορών μεταξύ επενδυτή και κράτους λήψης της επένδυσης. Προβλέπονται ζητήματα αποζημιώσεως σε περίπτωση απαλλοτρίωσης, διακριτικής μεταχείρισης, σε περίπτωση έκτακτης ανάγκης, όπως είναι ο πόλεμος, σε ένα από τα συμβαλλόμενα μέρη, τρόπους επίλυσης διαφορών, που ενδεχομένως να ανακύψουν στην πορεία, δυνατότητα διαβουλεύσεων μεταξύ των μερών επί σχετικών, με την εφαρμογή της συμφωνίας, θεμάτων. Τέλος, ορίζεται η διάρκεια και η επέκταση και λύση της Συμφωνίας.

Κυρίες και κύριοι συνάδελφοι, εμείς, στη Νέα Δημοκρατία, πιστεύουμε στην ιδιωτική πρωτοβουλία. Πιστεύουμε ότι η ανάπτυξη έρχεται μόνο μέσα από ιδιωτικές επενδύσεις. Στόχος μας δεν είναι να μοιράσουμε και να αναδιανείμουμε τη φτώχεια μας. Στόχος μας είναι να παραχθεί νέος πλούτος στη χώρα, να αυξηθεί το Ακαθάριστο Εθνικό Προϊόν. Μόνο έτσι θα αντιμετωπιστούν τα κοινωνικά προβλήματα.

Μ’ αυτές τις αρχές και με γνώμονα το εθνικό συμφέρον, στεκόμαστε αρωγοί σε κάθε προσπάθεια προς αυτή την κατεύθυνση και, φυσικά, ψηφίζουμε την παρούσα Συμφωνία. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο Ειδικός Αγορητής του Λαϊκού Συνδέσμου – Χρυσή Αυγή, κ. Νικόλαος Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ, κύριε Πρόεδρε. Είμαστε αρνητικοί σε μια κύρωση με τα Ηνωμένα Αραβικά Εμιράτα, τα οποία ασκούν μια επιθετική επενδυτική πολιτική στη χώρα μας. Θα έρθουν να αγοράσουν, να επενδύσουν; Συνήθως δεν επενδύουν, αγοράζουν πολύ φθηνά. Δεν υπάρχουν επενδύσεις με τα Ηνωμένα Αραβικά Εμιράτα. Και βέβαια, δεν πρέπει να ξεχνάμε ότι πίσω από τα Ηνωμένα Αραβικά Εμιράτα κρύβονται πολλές τουρκικές off shore. Οπότε, πώς διασφαλίζουμε ότι δε θα μας προκύψει μια τουρκική εταιρεία; Kαι γνωρίζουμε όλοι πολύ καλά ότι αρκετές από τις εταιρείες που εδρεύουν στο Άμπου Ντάμπι και στο Ντουμπάι είναι τουρκικές και κάνουν ξέπλυμα μαύρου χρήματος. Τα Ηνωμένα Αραβικά Εμιράτα έχουν πάρα πολύ καλές σχέσεις με την Τουρκία και έναν πολύ περίεργο ρόλο, αυτή τη στιγμή, στη Μέση Ανατολή. Θα τοποθετηθούμε στην Ολομέλεια, όποτε, επιφυλασσόμαστε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, κ. Αθανάσιος Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Η Συμφωνία αυτή είναι η 42η, απ’ ότι βλέπουμε, συμφωνία προώθησης και προστασίας επενδύσεων, που συνάπτει η Ελλάδα από το 1989 έως και το 2008 και, πράγματι, εντάσσεται στις προσπάθειες της χώρας μας για την ανάπτυξη των διμερών οικονομικών της σχέσεων.

Μ’ αυτές, εξάλλου, τις συμφωνίες σκοπείται η δημιουργία ευνοϊκού επενδυτικού κλίματος στις χώρες, που τις συνάπτουν και αποτελούν ένα αποτελεσματικό, πράγματι, εργαλείο προστασίας των επενδυτών σε διεθνές επίπεδο. Σε συνδυασμό δε, με ευνοϊκές, οικονομικές πρακτικές και ευχερείς διοικητικές διαδικασίες, η ύπαρξή τους αποτελεί συχνά έναν αποφασιστικό παράγοντα στην επιλογή των επενδυτών όσον αφορά στη χώρα της υποδοχής της επένδυσης.

Δε θα μείνω σε πολλά. Υπάρχουν και προβλέπονται διάφορα, όπως για παράδειγμα, το άρθρο 9, που αναφέρεται στην επίλυση διαφορών μεταξύ των συμβαλλομένων μερών. Βέβαια, εδώ, όσον αφορά στην ερμηνεία, φαίνεται ότι θα προκύψει δαπάνη για το Ελληνικό Δημόσιο, η οποία δεν είναι δυνατόν να υπολογιστεί εκ των προτέρων και το τονίζω, απλώς, δεδομένου ότι οι αμοιβές των διαιτητών συνδέονται με τον αριθμό των ωρών, που απασχολούνται για την επίλυση της διαφοράς στα ενδεχόμενα προσφυγής και η δαπάνη αυτή θα επιβαρύνει τον Κρατικό Προϋπολογισμό του οικείου οικονομικού έτους.

Η Συμφωνία αυτή είναι η πρώτη συμφωνία προώθησης και προστασίας επενδύσεων που συνάπτει η Ελλάδα μετά τη θέση σε ισχύ της Συνθήκης της Λισαβόνας, βάσει της οποίας οι διεθνείς συμφωνίες επενδύσεων καθίστανται αρμοδιότητα της Ευρωπαϊκής Ένωσης και μετά την έκδοση του Κανονισμού 1219/2012, ο οποίος ρυθμίζει τις προϋποθέσεις διαδικασίας διατήρησης των υφισταμένων συμφωνιών προώθησης και προστασίας επενδύσεων των κρατών μελών και της σύναψης νέων. Η Συμφωνία κινείται σε θετική κατεύθυνση, γιατί ενισχύεται η οικονομική συνεργασία προς αμοιβαίο όφελος των δύο κρατών, προσδοκώντας την τόνωση της πρωτοβουλίας του ιδιωτικού τομέα και οδηγώντας στην οικονομική ανάπτυξη και ευημερία των δύο κρατών.

Συνεπώς, όσον αφορά στη συγκεκριμένη κύρωση συμφωνίας είμαστε θετικοί.

Αλλά θα ήθελα να τονίσω κάποια πράγματα, γιατί σχετίζεται και με τις επενδύσεις. Ενώ ιδιαίτερα, λοιπόν, στην παρούσα οικονομική συγκυρία η χώρα έχει απόλυτη ανάγκη τις επενδύσεις – και είναι εδώ και ο Υπουργός – το «ποινικό της μητρώο» είναι αρκετά επιβαρυμένο, υπό την έννοια ότι τόσο οι εγχώριες όσο και οι ξένες επενδύσεις δεν αντιμετωπίζουν φιλικό περιβάλλον και, μάλλον, αποθαρρύνονται παρά ενθαρρύνονται.

Μπορεί στην Αιτιολογική Έκθεση να αναφέρεται ότι σε συνδυασμό με ευνοϊκές οικονομικές πρακτικές και ευχερείς διοικητικές διαδικασίες η ύπαρξη των συμφωνιών αυτών αποτελεί συχνά έναν αποφασιστικό παράγοντα στην επιλογή των επενδυτών, όσον αφορά στη χώρα υποδοχής της επένδυσης, όλοι όμως, εδώ, γνωρίζουμε ότι μόνο ευχερείς διοικητικές διαδικασίες δεν υφίστανται, αντίθετα η ατέλειωτη γραφειοκρατία, καθώς και οι δικαστικές προσφυγές μπορούν να καθυστερήσουν έως και να ακυρώσουν ξένες επενδύσεις, ενώ σε ορισμένες περιπτώσεις μπορεί να υπάρξουν και αποζημιώσεις της ματαιωθείσας επένδυσης.

Μπορεί το θέμα να μην αποτελεί ιδιαίτερο αντικείμενο του παρόντος νομοσχεδίου, αλλά η διαμόρφωση ενός πραγματικά φιλικού περιβάλλοντος για τις επενδύσεις, εγχώριες και ξένες, είναι θέμα, το οποίο θα πρέπει να επιλυθεί άμεσα, διαφορετικά η όποια συμφωνία θα παραμένει στα χαρτιά ή η χώρα θα μείνει με εγκαταλελειμμένα εργοτάξια ή θα αναγκαστεί να πληρώσει και αποζημιώσεις, επιτυγχάνοντας τελικά το ακριβώς αντίθετο αποτέλεσμα από το επιδιωκόμενο.

Είμαστε, λοιπόν, θετικοί στη Συμφωνία και αυτές τις επισημάνσεις για το ευρύτερο περιβάλλον επενδύσεων σε σχέση με τις άλλες χώρες, θα θέλαμε να το λάβετε υπόψη από εδώ και στο εξής, σε σχέση με όσα έρχονται σε σχέση με το νομοθετικό έργο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Η διμερής Συμφωνία που συζητάμε, που διαπραγματεύτηκε η προηγούμενη κυβέρνηση και φέρνει για κύρωση η σημερινή εντάσσεται στα πλαίσια και τους κανόνες της Ευρωπαϊκής Ένωσης. Τέτοιες διμερείς συμφωνίες περιλαμβάνονται στον κατάλογο των θεμάτων, που εμπίπτουν στην Κοινή Εμπορική Πολιτική της Ευρωπαϊκής Ένωσης, με βάση τον Κανονισμό 1219/2012, όπως λέει και η Εισηγητική Έκθεση και, άρα, εάν διαβάσετε αυτόν τον Κανονισμό, θα δείτε ότι η Ευρωπαϊκή Ένωση έχει αποκλειστική – το τονίζω, αποκλειστική – αρμοδιότητα στον τομέα αυτό. Αυτή ορίζει τους κανόνες για την κίνηση κεφαλαίων, συμπεριλαμβανομένων των κινήσεων κεφαλαίων που αφορούν στις επενδύσεις. Η χώρα μας, όπως και άλλες χώρες της Ευρωπαϊκής Ένωσης, θα πρέπει να συμμορφώνονται με αυτούς τους κανόνες.

Η Ευρωπαϊκή Ένωση θα μπορεί να τις αξιολογεί, να επεμβαίνει, να διακόπτει την εφαρμογή των διατάξεων ή να τις τροποποιεί, εφόσον το κρίνει σκόπιμο. Όλα αυτά αναφέρονται στον Κανονισμό 1219. Ακόμη και για να αρχίσει μια χώρα διαπραγματεύσεις για τη σύναψη συμφωνίας, θα πρέπει να ενημερώσει έγκαιρα την Επιτροπή και να πάρει εξουσιοδότηση για την έναρξη των διαπραγματεύσεων. Θα πάρει εξουσιοδότηση, μόνο όταν αυτές δεν αντιβαίνουν στη νομοθεσία της Ευρωπαϊκής Ένωσης, όταν δεν την κρίνουν περιττή, αν δεν είναι ασύμβατη με τις αρχές και τους στόχους της Ευρωπαϊκής Ένωσης στον τομέα της εξωτερικής πολιτικής της Ευρωπαϊκής Ένωσης ή εάν δεν συνιστά σοβαρό εμπόδιο για τη διαπραγμάτευση ή σύναψη διμερών επενδυτικών συμφωνιών της ίδιας της Ευρωπαϊκής Ένωσης με τρίτες χώρες.

Το ποιες είναι οι αρχές, τώρα, της Ευρωπαϊκής Ένωσης και άρα και αυτής της διμερούς Συμφωνίας, φαίνεται ξεκάθαρα από την εισηγητική έκθεση. Όλο το κείμενο το διαπερνά η αγωνία, το πώς θα διασφαλιστεί η προστασία των επενδύσεων και των επενδυτών. Αυτή είναι η αγωνία σας, όπως και της προηγούμενης κυβέρνησης. Αυτό, που επιδιώκετε μέσα σε συνθήκες έντονου, μάλιστα, ανταγωνισμού, είναι να διασφαλίσετε την ανταγωνιστικότητα, να θωρακίσετε την κερδοφορία του μεγάλου κεφαλαίου, ξεπερνώντας τα όποια εμπόδια προκύπτουν στην ελεύθερη κίνηση κεφαλαίων, όπως για παράδειγμα, η προστασία από απαλλοτριώσεις και εθνικοποιήσεις, η ελεύθερη εξαγωγή κεφαλαίων και κυρίως κερδών, καθώς και λεπτομερή διαδικασία επίλυσης των όποιων διαφορών προκύψουν εν τω μεταξύ.

Γιατί φουσκώνετε και ξεφουσκώνετε, κύριε Υπουργέ; Αυτή είναι η πραγματικότητα. Γι’ αυτούς ενδιαφέρεστε και η σύναψη τέτοιων διμερών συμφωνιών δεν είναι ξεκομμένη από την προσπάθεια της Κυβέρνησής σας, μέσα από την προώθηση των ιδιωτικοποιήσεων, να προσελκύσει ξένα κεφάλαια και ιδιαίτερα αραβικά κεφάλαια, στην προσπάθειά της – δηλαδή, στην προσπάθειά σας – να πετύχετε την «επανεκκίνηση», όπως λέτε της οικονομίας. Αυτής της οικονομίας, που είναι σχεδιασμένη με τέτοιο τρόπο, ώστε να υπηρετεί τα κέρδη των μεγάλων επιχειρηματικών ομίλων. Άλλωστε, ο Εισηγητής του ΣΥΡΙΖΑ ήταν αποκαλυπτικός για το ενδιαφέρον των επιχειρήσεων να επενδύσουν στην χώρα μας, από τα Ηνωμένα Αραβικά Εμιράτα. Αποκαλυπτική ήταν και η Νέα Δημοκρατία, με την τοποθέτηση του Εισηγητή της. Είπε «η χώρα μας χρειάζεται επενδύσεις». Από αυτές τις επενδύσεις, όμως – δεν είναι η στιγμή να κάνω ανάλυση – οι εργαζόμενοι, οι λαϊκές οικογένειες και τα λαϊκά στρώματα δεν έχουν να κερδίσουν τίποτα. Η προσέλκυση επενδύσεων, η «επανεκκίνηση» της οικονομίας, αυτής της καπιταλιστικής οικονομίας, με λίγα λόγια θα πατήσει επάνω στα συντρίμμια των λαϊκών δικαιωμάτων, μισθολογικών και γενικότερα, εργασιακών δικαιωμάτων των εργαζομένων.

Το Κ.Κ.Ε. δεν είναι αντίθετο γενικώς και αορίστως σε διμερείς συμφωνίες, όμως, είμαστε υπέρ σε συμφωνίες που θα συμβάλλουν στην ικανοποίηση των σύγχρονων λαϊκών αναγκών και όχι στην ικανοποίηση των κερδών των επιχειρηματικών ομίλων. Γι’ αυτό το λόγο θα καταψηφίσουμε το συγκεκριμένο σχέδιο νόμου, που κυρώνει τη συγκεκριμένη Συμφωνία με τα Ηνωμένα Αραβικά Εμιράτα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γιάννης Δέδες, Χρυσούλα Κατσαβριά - Σιωροπούλου, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Μουσταφά Μουσταφά, Συμεών Μπαλλής, Γιώργος Ντζιμάνης, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σάββας Αναστασιάδης, Σοφία Βούλτεψη, Άδωνις Γεωργιάδης, Κωνσταντίνος Καραγκούνης, Ιωάννης Κεφαλογιάννης, Αθανάσιος Δαβάκης, Θεοδώρα (Ντόρα) Μπακογιάννη, Νικόλαος Παναγιωτόπουλος, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Αθανάσιος Βαρδαλής, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστώ και επ’ ευκαιρία θα ήθελα να ευχηθώ στους εορτάζοντες, χθες, προλαλήσαντες υγεία και ό,τι καλύτερο. Το λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του ΠΟΤΑΜΙΟΥ): Κύριε Πρόεδρε, εμείς στο ΠΟΤΑΜΙ υπερψηφίζουμε την κύρωση της Συμφωνίας, ευχόμενοι να υπάρξουν γρήγορα προϋποθέσεις για δημιουργία εδάφους εφαρμογής της. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Συζητάμε και εξετάζουμε απόψε την κύρωση της Συμφωνίας μεταξύ Ελλάδος και Αραβικών Εμιράτων στη βάση του αμοιβαίου επενδυτικού συμφέροντος. Η χώρα μας έχει συνάψει διπλωματικές σχέσεις με τα Ηνωμένα Αραβικά Εμιράτα από τα πρώτα έτη ανεξαρτησίας του κράτους, το 1971 και οι διμερείς μας σχέσεις βρίσκονται σε πολύ ικανοποιητικό επίπεδο. Υπάρχει αμοιβαία βούληση για περαιτέρω ανάπτυξη των, ήδη, πολύ καλών πολιτικών, οικονομικών και πολιτιστικών σχέσεων Ελλάδας – Εμιράτων δια της ανταλλαγής επισκέψεων σε ανώτατο πολιτικό επίπεδο, καθώς και της συμπλήρωσης του συμβατικού πλαισίου μεταξύ των δύο μερών.

Μέχρι σήμερα έχουν υπογραφεί σημαντικές διμερείς συμφωνίες, όπως το Μνημόνιο Κατανόησης για πολιτικές διαβουλεύσεις μεταξύ των δύο Υπουργείων Εξωτερικών, η Συμφωνία για αεροπορικές μεταφορές και η Συμφωνία για αποφυγή διπλής φορολογίας, ενώ έχει κυρωθεί η Συμφωνία Στρατιωτικής Συνεργασίας μεταξύ των δύο χωρών.

Σε αυτό το σημείο, επιτρέψτε μου, να αναφέρω ότι ο Υπουργός Εθνικής Άμυνας και Πρόεδρος των Ανεξαρτήτων Ελλήνων, Πάνος Καμμένος, κατά τη διάρκεια επίσημης επίσκεψής του στα Ηνωμένα Αραβικά Εμιράτα και μιλώντας με κυβερνητικά στελέχη, τόνισαν την ανάγκη σύστασης μικτής επιτροπής Ελλάδας – Εμιράτων, ώστε να διαπιστωθούν οι δυνατότητες της συνεργασίας των δύο χωρών στον στρατιωτικό τομέα και συγκεκριμένα, στην εκπαίδευση και στις στρατιωτικές ασκήσεις. Παράλληλα, διαβεβαίωσε ότι είναι επιθυμία και των Ηνωμένων Αραβικών Εμιράτων η ενίσχυση της διμερούς συνεργασίας με τη χώρα μας, δεδομένου ότι υπάρχουν πολλά κοινά ενδιαφέροντα και συμφέροντα μεταξύ των δύο χωρών. Ιδιαίτερα, επεσήμανε το ενδιαφέρον των Εμιράτων για την παροχή τεχνογνωσίας στην αμυντική βιομηχανία τους, από Έλληνες ειδικούς, οι οποίοι θα μπορούσαν να εγκατασταθούν στο Αμπού Ντάμπι, καθώς και για τη διεύρυνση της συνεργασίας με την Ελληνική Αμυντική Βιομηχανία με έμφαση στη συντήρηση των πολεμικών αεροσκαφών των Εμιράτων, δεδομένης της μεγάλης εμπειρίας και τεχνογνωσίας που διαθέτει η Ελλάδα, σε αυτό τον τομέα.

Επίσης, συζητήθηκε και η συνεργασία στον τομέα των Ανανεώσιμων Πηγών Ενέργειας με το Σεΐχη Ζαγιέντ Αλ Ναχιάν, να καλωσορίζει την πρόταση του Υπουργού, σύμφωνα με την οποία, ελληνικό νησί θα μπορούσε να μετατραπεί πιλοτικά σε νησί πρότυπο στον τομέα των ΑΠΕ. Η κύρωση και ψήφιση της Συμφωνίας αυτής αναμένεται να έχει πολλαπλά οφέλη και για τις δύο πλευρές, καθώς η πλευρά των Ηνωμένων Αραβικών Εμιράτων αποδίδει ιδιαίτερη προσοχή στα ζητήματα της νομικής ασφάλειας των επενδύσεων.

Επίσης, προσδοκούμε εισροή κεφαλαίων για επενδύσεις στην Ελλάδα, μετά την κύρωση της Συμφωνίας για την αμοιβαία προώθηση και προστασία των επενδύσεων. Είναι σημαντικό σε αυτό το σημείο να αναφερθεί ότι η Συμφωνία αυτή θα συμβάλλει σημαντικά στην οικοδόμηση μιας στρατηγικής συνεργασίας μεταξύ της Ελλάδας και των Εμιράτων και ταυτόχρονα, θα δημιουργήσει μεγάλα περιθώρια για την περαιτέρω ανάπτυξη των διμερών οικονομικών σχέσεων, καθώς οι Εμιρατινοί είναι έτοιμοι να επενδύσουν στην Ελλάδα και σε τομείς, όπως η ενέργεια, το φυσικό αέριο, το real estate, τα τρόφιμα και ο τουρισμός.

Η συμφωνία για αμοιβαία προστασία των επενδύσεων δίνει τη δυνατότητα στον επενδυτή να προσφύγει άμεσα στη διεθνή διαιτησία σε περίπτωση που θεωρήσει ότι υπάρχει παραβίαση κάποιας συμφωνίας. Τέλος, υπενθυμίζεται ότι για τη συμφωνία για την αμοιβαία προστασία των επενδύσεων έχει υπάρξει και σύμφωνη γνώμη της Ευρωπαϊκής Επιτροπής. Οι Ανεξάρτητοι Έλληνες, τέλος, υπερψηφίζουμε το σχέδιο νόμου και επιτρέψτε μου να τονίσω ότι εκτός από τα Ηνωμένα Αραβικά Εμιράτα, η Ελληνική Κυβέρνηση έχει ξεκινήσει αντίστοιχες διαπραγματεύσεις και με το Ομάν, τη Νιγηρία και το Κατάρ. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο Ειδικός Αγορητής της Ένωσης Κεντρώων, κ. Ιωάννης Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριοι συνάδελφοι, κύριε Υπουργέ, έχουμε ήδη υπογράψει και άλλες συμφωνίες με τους φίλους των Ηνωμένων Αραβικών Εμιράτων. Ήδη, επί Υπουργίας του σημερινού Επιτρόπου Μετανάστευσης, του κ. Αβραμόπουλου, είχε ξεκινήσει η πορεία αναβάθμισης των σχέσεων των δύο χωρών, με αποτέλεσμα να έχουμε συνυπογράψει μια συμφωνία για την αποφυγή της διπλής φορολόγησης, μια συμφωνία για τις αεροπορικές μεταφορές, ένα μνημόνιο κατανόησης για πολιτικές διαβουλεύσεις μεταξύ των Υπουργείων Εξωτερικών και βεβαίως, υπενθυμίζω πως έχει κυρωθεί και μια συμφωνία στρατιωτικής συνεργασίας.

Πράγματι, η σχέση των Ελλήνων με την Αραβική χερσόνησο μετρά πολλούς αιώνες και συνέχεια σε αυτήν την ζωντανή πολυεπίπεδη παράδοση συνάντησης των πολιτισμών και των θρησκειών, δίνουν οι περίπου δύο χιλιάδες Έλληνες που ζουν και εργάζονται σε μεγάλα έργα στα Εμιράτα, αυτή τη στιγμή, κυρίως στο Ντουμπάι και στο Άμπου-Ντάμπι. Είμαστε υποχρεωμένοι να στηρίξουμε την ανάπτυξη και συνεχή βελτίωση των σχέσεών μας με τους λαούς της Αραβικής χερσονήσου και αυτό γιατί μόνο, εάν συνεχίσουμε να χαίρουμε του σεβασμού τους, θα μας ακούσουν και θα δώσουμε μια αξία στη συμβουλή μας, όταν αυτή θα δοθεί ψύχραιμα και με μόνο στόχο την προάσπιση της ειρήνης.

Είναι πολύ πιθανόν, τώρα μάλιστα, που η Τουρκική εξωτερική πολιτική δείχνει να αποτυγχάνει σε πολλούς παραδοσιακούς στόχους, να κληθεί η Ελλάδα να αποτελέσει τη μοναδική χώρα, ικανή να σταθεί ανάμεσα στους λαούς και να ακουστεί η φωνή της. Η Ελλάδα σύντομα θα πρέπει να υπερασπισθεί με επιχειρήματα την ειρήνη. Η Ελλάδα, ήδη, υπερασπίζεται καθημερινά με πράξεις την ανθρωπιά και την αλληλεγγύη. Εμείς πρέπει να δείξουμε το δρόμο της ιστορικής κατανόησης, των πολιτικών δεδομένων που κυριαρχούν και διαφεντεύουν την περιοχή μας, εδώ και αιώνες. Είναι σίγουρα ενθαρρυντικό πως καλούμαστε να τοποθετηθούμε επί μίας συμφωνίας προστασίας επενδύσεων, μέσα σε μια καταιγίδα γεωπολιτικών εξελίξεων, με επίκεντρο τον εμφύλιο πόλεμο στη Συρία. Και ενώ οι επενδυτές διεθνώς ενημερώνονται για τους λόγους που αποχώρησε η Καναδική επένδυση από τις Σκουριές, καλούμαστε να στείλουμε και εμείς ένα μήνυμα από εδώ, από τις Επιτροπές της Βουλής, για το πόσο είμαστε έτοιμοι ως λαός, ως έθνος, να διαχειριστούμε σοβαρές επενδύσεις, με μακροπρόθεσμο ορίζοντα ωφελιμότητας. Προκύπτουν μια σειρά από πολιτικά ερωτήματα, που ζητάνε επιτακτικά την απάντησή τους, καθώς δεν φτάνουν οι υπογραφές σε κείμενα, για να προστατευθούν οι επενδύσεις στη χώρα μας. Εμείς, στην Ένωση Κεντρώων, πάντα πιστεύαμε και συνεχίζουμε εδώ και 100 ημέρες υπερασπιζόμαστε αυτή τη θέση, πως δηλαδή, το κράτος πρέπει να τιμά τις υπογραφές του και να έχει συνέχεια.

Δυστυχώς, οι ερασιτεχνικοί χειρισμοί της Κυβέρνησης, σε μια σειρά ζητημάτων, οδήγησαν στην ολοκλήρωση της απαξίωσης της εικόνας της χώρας διεθνώς. Ένας Πρωθυπουργός που, όταν τον ρωτούν να πει για ποιον λόγο αξίζει να επενδύσει κανείς στην Ελλάδα, κουνάει το κεφάλι του και κοιτάζει αμήχανα. Μια Κυβέρνηση, της οποίας οι Υπουργοί μάχονται για την ανάπτυξη, αυξάνοντας όμως, τις εργοδοτικές εισφορές, που έχουν επιβάλει περισσότερους έμμεσους από άμεσους φόρους, που αποσύρουν νομοσχέδια αποδεχόμενοι τηλεφωνικές εντολές από έξω, που μιλάνε για κοινωνικό κράτος και ανοίγουν το δρόμο στα κοράκια των αγορών και τους πλειστηριασμούς σπιτιών.

Αυτά, κύριοι συνάδελφοι, θα τα λάβει, δυστυχώς, πολύ πιο σοβαρά υπ' όψιν του ο κάθε επενδυτής, που θα δείξει ενδιαφέρον για τη χώρα μας. Κανείς δεν θα κοιτάξει τα κείμενα με την υπογραφή της χώρας, ψάχνοντας για στήριξη και προστασία στα επενδυτικά τους σχέδια, όταν έχουμε φροντίσει να την απογυμνώσουμε από κάθε κύρος και σοβαρότητα. Είναι αλήθεια πως η χώρα έχει ανάγκη από επενδύσεις, οι οποίες με τη σειρά τους θα δημιουργήσουν νέες θέσεις εργασίας και έτσι θα έρθει η ανάπτυξη. Όμως αυτό που εξετάζει κανείς, για να επενδύσει, δεν είναι το νομικό πλαίσιο απομονωμένο, μελετά κανείς την πολιτική σταθερότητα μιας χώρας. Και τι να δει κανείς, εάν κοιτάξει σήμερα την αίθουσα του Κοινοβουλίου; Θα δει μια Κυβέρνηση, που από την έλλειψη εμπιστοσύνης καταφεύγει σε συγγενείς για να την συμβουλεύσουν, θα βρει μια Αξιωματική Αντιπολίτευση, που προσπαθούσε τουλάχιστον έως σήμερα, να σταθεί στο ύψος των απαιτήσεων της παρούσας Κοινοβουλευτικής Περιόδου, χωρίς, κατά τη γνώμη μας, επιτυχία. Από εκεί και πέρα, θα δει πως τα κόμματα που είχαν ψηφίσει την 14η Αυγούστου τις μεταρρυθμίσεις, τα κόμματα αυτά, τα οποία φώναζαν «φέρτε μας ό,τι να είναι, για να το υπογράψουμε», αυτά τα ίδια κόμματα τώρα να υποκρίνονται και να κάνουν τους αντιστασιακούς, ισχυροποιώντας με αυτό τον τρόπο την αναξιοπιστία και την έλλειψη επιχειρημάτων της πολιτικής ζωής του τόπου.

Η Ένωση Κεντρώων καταβάλλει προσπάθεια να επαναφέρει τα επιχειρήματα στον πολιτικό διάλογο. Στην προσπάθειά μας αυτή χρειαζόμαστε την υπομονή και την επιμονή εκείνων, που το κίνητρό τους είναι η προάσπιση των συμφερόντων της πατρίδας. Στο πλαίσιο αυτό και κατόπιν της μελέτης του παρόντος, η Ένωση Κεντρώων υπερψηφίσει το νομοσχέδιο για την κύρωση μεταξύ της Ελλάδος και των Ηνωμένων Αραβικών Εμιράτων.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Υφυπουργέ, έχετε το λόγο.

ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών): Κυρίες και κύριοι συνάδελφοι, έχετε στα χέρια σας ένα κείμενο ολιγοσέλιδο και θεωρώ ότι είναι μια ιδιαίτερα ενδελεχής παρουσίαση των όσων προβλέπει η συγκεκριμένη Συμφωνία. Είναι μια Συμφωνία που μπορώ να σας πω ότι προτείνει το αυτονόητο και τίποτε ιδιαίτερα παραπάνω. Απλά, κάποια πράγματα πρέπει να γράφονται, έστω και αν θεωρούνται αυτονόητα, έτσι ώστε ο επενδυτής να γνωρίζει ότι αν συμβεί κάτι, τότε το αυτονόητο είναι γραμμένο, υπογεγραμμένο και σε τελική ανάλυση, θα ολοκληρωθεί. Θα ήθελα να κάνω κάποια σχόλια και ενδεχόμενες και κάποιες επισημάνσεις στα όσα ακούστηκαν.

Σε ό,τι αφορά στη γραφειοκρατία στο χώρο των επενδύσεων, μπορώ να σας πω ότι το φαινόμενο που αντιμετωπίζουμε, το έχω συναντήσει πρώτη φορά στη ζωή μου. Δεν μπορούσα να φανταστώ ότι το μέγεθος της γραφειοκρατίας σε θέματα έγκρισης επενδύσεων – δεν μπορούσα να φανταστώ – είναι τέτοιο, το οποίο οδηγεί στο διώξιμο των επενδυτών. Και ειλικρινά, μπορώ να σας πω ότι αυτοί που μένουν, δείχνουν τρομακτικές αντοχές. Έχουμε στα χέρια μας επένδυση τουριστική, που θα δημιουργήσει 7000 θέσεις εργασίας από το 2006. Και είναι τουριστική, δεν είναι χημική βιομηχανία, δηλαδή, εάν ήταν η χημική βιομηχανία, τότε δεν ξέρω τι θα γινόταν.

Σήμερα, συγκέντρωσα – επειδή εφαρμόζουμε μια άλλη πολιτική προσέγγιση των ξένων επενδυτών – τις αιτήσεις επενδυτών από την Κορέα. Ο αριθμός είναι 18. Οι τρεις είναι από το 2012, δεν γνωρίζω τι έγινε. Παίρνουμε μια - μια τις επενδύσεις και πιάνουμε έναν - έναν τους επενδυτές και προσπαθούμε να λύσουμε τα προβλήματα, στο πλαίσιο μιας τρομακτικής γραφειοκρατίας, που είναι ιστορία χρόνων. Όπως είπα στους φοιτητές μου – γιατί έχω κρατήσει και ένα μάθημα στο Πανεπιστήμιο, για να μπορούν να συνδέονται και τα παιδιά με την πολιτική – η γραφειοκρατία στο χώρο έγκρισης των επενδύσεων είναι τέτοια, που μοιάζει σαν ένα δέντρο μεγάλο, το οποίο το ξεριζώνεις, μένουν μέσα τα υπόριζα και πρέπει να τα πιάσεις ένα – ένα, για να μπορέσεις να τα βγάλεις και να καθαρίσεις το τοπίο.

Δουλεύουμε πάνω σε αυτό το θέμα και εμείς και το Υπουργείο Οικονομίας και προσπαθούμε να βρούμε μια λύση, όχι διορθώνοντας μια κατάσταση. Αυτή η κατάσταση δεν διορθώνεται, σας διαβεβαιώνω. Φτιάχνοντας κάτι καινούργιο. Αλλά για να φτιάξουμε κάτι καινούργιο, πρέπει να καταλάβουμε καλά και να κατανοήσουμε αυτό ακριβώς, το οποίο αντιμετωπίζουμε. Προσπαθούμε να επεκταθούμε στην Αφρική και στη Μέση Ανατολή, κερδίζοντας ένα έδαφος, που χάσαμε. Στο πλαίσιο αυτής της επέκτασης είναι η αύξηση των εξαγωγών, θέλοντας να επεκτείνουμε τον κατασκευαστικό τομέα της οικονομίας και συγχρόνως, να προσελκύσουμε επενδύσεις.

Κάνουμε αυτά, τα οποία γίνονταν στο παρελθόν, αλλά απλά και μόνο – δεν είναι ώρα τώρα, κάποια μέτρα τα ανέφερα – εισάγουμε μια άλλη στρατηγική και άλλες μεθόδους, που θεωρούμε πιο σύγχρονες, πιο συμβατές με τις ανάγκες της ελληνικής οικονομίας.

Αν δείτε σήμερα στο portal του Υπουργείου Εξωτερικών, θα δείτε ότι έχουμε κάνει το εξής απλό, που θα μπορούσε να γίνει και στο παρελθόν. Έχουμε αναρτήσει κάποιες εκατοντάδες διευθύνσεις από delicatessen όλου του πλανήτη. Για ποιο λόγο; Για τον εξής απλό, έχουμε μια παραγωγή, η οποία προσφέρει τρόφιμα άριστης ποιότητας, αλλά έχει μια μεγάλη αδυναμία. Οι παραγωγοί μας δεν μπορούν να συνεννοηθούν μεταξύ τους, έτσι ώστε να φτιάξουν ένα μεγάλο κέντρο και να γεμίσουν μεγάλα σουπερμάρκετ. Μια προσπάθεια είναι να πείσουμε τους παραγωγούς να κάνουν κάτι τέτοιο. Αυτό είναι και θέμα κουλτούρας, θέμα αντίληψης, είναι μια δική τους επιλογή. Η άλλη λύση ποια είναι; Εφόσον έχουμε άριστης ποιότητας προϊόντα, τα οποία μπορούν να πουληθούν ακριβά και σε μικρή ποσότητα, ο καλύτερος χώρος τοποθέτησής τους είναι τα delicatessen. Όπου εξυπηρετείται και η παραγωγή και βγαίνουν και χρήματα.

Οπότε εγκαταλείψαμε την πρώτη μέθοδο, η οποία είναι μια μέθοδος δύσκολη, θέλει μια αλλαγή κουλτούρας του παραγωγού, θέλει πάρα πολλά πράγματα και δίνουμε αυτή τη λύση, όπου, όποιος ενδιαφερόμενος σήμερα «μικρός», που παράγει λάδι, κρασιά ή οτιδήποτε άλλο μπορείτε να φανταστείτε, μπορεί να μπει στο portal του Υπουργείου Εξωτερικών, να ξεσηκώσει διευθύνσεις, τηλέφωνα, e-mail να επικοινωνήσει και χωρίς καμία δαπάνη να έρθει σε επαφή σε μια αγορά. Και άλλα τέτοια μέτρα εφαρμόζουμε και σιγά - σιγά θα τα βλέπετε.

Απαντώ στο «γιατί φούσκωσα ή ξεφούσκωσα». Δεν είχα πρόθεση, βέβαια, αλλά αφού έγινε η παρατήρηση, απαντώ. Καταρχάς, έχω το δικαίωμα να «φουσκώνω και να ξεφουσκώνω». Και γιατί «φούσκωσα και ξεφούσκωσα»; Γιατί απλούστατα από το 1974 ακούω τα ίδια και τα ίδια από ένα συγκεκριμένο κόμμα. Δική μου κρίση. Αυτό είναι μια κρίση συνέπειας, μπορώ να πω. Αλλά σε έναν κόσμο, ο οποίος έχει αλλάξει την φορά της γης, συχνά αυτή η συνέπεια δε νομίζω ότι μπορεί να εξυπηρετήσει ακόμη και τα λαϊκά συμφέροντα. Γι' αυτό «ξεφούσκωσα». Από κει και πέρα, βέβαια, ο καθένας έχει το δικαίωμα να έχει τις απόψεις του και να εκφράζει κρίσεις ή εν πάση περιπτώσει, να μην δέχεται κάποια πράγματα, τα οποία ακούει σε αυτό το Κοινοβούλιο.

Εκείνο που θέλω να πω είναι ότι πλούτος στη χώρα δημιουργείται μόνο με επενδύσεις. Χρειαζόμαστε 80 δις € επενδύσεις την επόμενη εξαετία, τα 20 δις € τα έχουμε από το ΕΣΠΑ, αλλά αν δεν αυξηθεί ο πλούτος σε αυτήν την οικονομία, κοινωνικό κράτος δεν μπορεί να οικοδομηθεί με τέτοιο τρόπο, έτσι ώστε να «πατάει γερά στα πόδια του». Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.): Επειδή και ο κ. Υπουργός, επί της ουσίας δεν είπε τίποτα, ούτε ποιον εξυπηρετεί γενικώς, για τα συμφέροντα της χώρας, ποιας χώρας που όλοι το ίδιο είμαστε, προφανώς, μέσα στη χώρα, και οι επιχειρηματικοί και οι κατασκευαστικοί όμιλοι γενικότερα και οι εργαζόμενοι σ' αυτές, όλοι έχουν να κερδίσουν από μια ανάπτυξη.

Θέλω, όμως, να σταθώ σε ένα ζήτημα, γιατί εδώ γίνεται μεγάλη σπέκουλα και αρκετή προπαγάνδα γύρω από αυτό το ζήτημα. Τελικά, δεν αφορά μόνο στη χώρα μας, αλλά γενικότερα, πλούτος από πού παράγεται; Ποιος δουλεύει σε αυτό τον τόπο; Οι επενδύσεις παράγουν πλούτο; Χωρίς τη δουλειά των εργαζομένων μπορεί να παραχθεί πλούτος; Και δυστυχώς, αυτοί που παράγουν τον πλούτο, δεν καρπώνονται παρά ένα μικρό μέρος αυτού του πλούτου, που οι ίδιοι με τον ιδρώτα τους, καμιά φορά και με τη ζωή τους την ίδια, παράγουν. Και το καρπώνονται αυτοί, που έχουν τα μέσα, με τα οποία οι εργαζόμενοι οι ίδιοι παράγουν αυτό το πλούτο. Αυτή την πολιτική υπερασπίζετε, κύριε Υπουργέ. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Βαρδαλή, επιτρέψτε μου να πω ότι οι θέσεις είναι κατατεθειμένες με τη μέγιστη δυνατή σαφήνεια από πλευράς σας.

Οι θέσεις των κομμάτων επί του συζητούμενου σχέδιο νόμου έχουν ως εξής: ΣΥΡΙΖΑ «υπέρ», Νέα Δημοκρατία «υπέρ», Λαϊκός Σύνδεσμος-Χρυσή Αυγή «επιφύλαξη», Δημοκρατική Συμπαράταξη (ΠΑ.ΣΟ.Κ. – ΔΗΜ.ΑΡ) «υπέρ», ΚΚΕ «κατά», Το «Ποτάμι» «υπέρ», ΑΝ.ΕΛ «υπέρ» και Ένωση Κεντρώων «υπέρ».

Επομένως, το σχέδιο νόμου του Υπουργείου Εξωτερικών «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την προώθηση και αμοιβαία προστασία των επενδύσεων», γίνεται δεκτό επί της αρχής, κατ’ άρθρον και στο σύνολό του, κατά πλειοψηφία.

Λύεται η συνεδρίαση, με την παρατήρηση ότι το υποδειγματικό ύφος του πολιτικού λόγου, κατά τις συνεδριάσεις της Επιτροπής μας, μπορεί και πρέπει να αποτελέσει οδοδείκτη στην πορεία για έναν γόνιμο πολιτικό λόγο - αντίλογο. Σας ευχαριστώ.

Στο σημείο αυτό, ο Αντιπρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γιάννης Δέδες, Χρυσούλα Κατσαβριά - Σιωροπούλου, Δημήτριος Εμμανουηλίδης, Αϊχάν Καρά Γιουσούφ, Νίνα Κασιμάτη, Παναγιώτα Κοζομπόλη, Μουσταφά Μουσταφά, Συμεών Μπαλλής, Γιώργος Ντζιμάνης, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Χαρίλαος Τζαμακλής, Μαρία Τριανταφύλλου, Σάββας Αναστασιάδης, Άδωνις Γεωργιάδης, Αθανάσιος Δαβάκης, Νικόλαος Κούζηλος, Αθανάσιος Θεοχαρόπουλος, Αθανάσιος Βαρδαλής, Σπυρίδων Δανέλλης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

Τέλος και περί ώρα 20.05΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**